**La IAEDEN considera insuficient el pla de mínims per al Centre de Fauna Salvatge dels Aiguamolls de l’Empordà, ja que no garanteix la seva continuïtat a mig termini.**

*L’entitat aposta per a mantenir les funcions actuals del Centre, considerant-t’ho la millor opció tant econòmica com de benestar per als animals.*

La pressió popular de les darreres setmanes ha aconseguit fer reconsiderar la decisió presa pel l Departament d’Agricultura, Ramaderia, Pesca, Alimentació i Medi Natural (DAAM) de tancar Centre de Fauna Salvatge dels Aiguamolls de l’Empordà. Les prop de 8.000 firmes recollides i l’èxit de l’acte de suport realitzat el passat 7 de juliol en el Cortalet, han obligat a reconsiderar aquesta polèmica decisió que deixaria sense equipaments d’aquestes característiques a les comarques gironines.

La IAEDEN considera però que és del tot insuficient la proposta actual de mantenir un sol treballador en el centre ( ara en són 3) així com la pèrdua del servei veterinari i el seu tancament en festius. Aquesta proposta segueix mantenint viva la possibilitat del seu tancament a curt termini, n’augmenta la precarietat i n’impossibilita la seva modernització. Segons afirma la portaveu de la IAEDEN , Bàrbara Schmitt, “ aquesta proposta sols n’allarga l’agonia però en cap cas n’evita la defunció”.

Des de l’entitat es reafirma el seu compromís per a què el Centre de Fauna no solament continuï amb les importants tasques que realitza actualment sinó que les ampliï , permetent un pla de futur que el situï a l’alçada de les necessitats de les comarques gironines, una de les zones d’Europa mes riques en biodiversitat.

Per tot això la IAEDEN fa una crida a mantenir la pressió popular fins a assegurar-ne la seva viabilitat a llarg termini, així com una ràpida i sincera implicació de les diferents administracions. En aquests moments està realitzant accions per fer de pont entre administracions, particulars i empreses per tal de trobar una solució econòmica immediata per tal d’allargar el mínim possible la incerta situació actual.